KIRJALLINEN KYSYMYS E-3216/01 esittäjä(t): Jean Lambert (Verts/ALE) komissiolle. Lentokoneiden desinfiointi.



Virallinen lehti nro 147 E , 20/06/2002 s. 0134 - 0134



KIRJALLINEN KYSYMYS E-3216/01 esittäjä(t): Jean Lambert (Verts/ALE) komissiolle (22. marraskuuta 2001) Aihe: Lentokoneiden desinfiointi Monet lentoyhtiöt harjoittavat edelleen desinfiointia, eli ne suihkuttavat lentokoneet hyönteismyrkyllä tappaakseen moskiittojen kaltaiset hyönteiset malarian kaltaisten tautien leviämisen estämiseksi. Näin tehdään usein matkustajien istuessa edelleen lentokoneessa, tai matkustajien istuimet saattavat olla hyönteismyrkkyjen kastelemia ennen kuin he astuvat koneeseen. Maailman terveysjärjestö suosittelee, että käytettyjen kemikaalien olisi oltava täysin turvallisia. On kuitenkin merkittäviä todisteita, joiden mukaan niillä saattaa itse asiassa olla haitallisia vaikutuksia ihmisten terveyteen. USA onkin tästä syystä kieltänyt maansa lentoyhtiöitä desinfioimasta matkustamoja matkustajien ollessa koneessa (tyhjien matkustamojen suihkuttaminen on edelleen sallittu), erityisesti siksi, että on hyvin vähän todisteita siitä, että lentokoneiden desinfiointi todella auttaa ehkäisemään malarian ja muiden trooppisten tautien leviämistä. Erityisen yllättävää ja hälyttävää on se, että matkustajille ei edes ilmoiteta siitä, että heitä suihkutetaan, tai että he ovat siirtymässä matkustamoon, johon on suihkutettu ainetta. Siksi haluaisin kysyä seuraavaa: Mitkä hyönteismyrkyt ovat sallittuja ja käytössä eurooppalaisille lentoyhtiöille kuuluvissa koneissa tai Euroopan unioniin tai sieltä pois lentävissä koneissa? Uskooko komissio, että sillä, että matkustajille ei ilmoiteta desinfioinnista, rikotaan perusoikeuskirjan 3 artiklaa (oikeus henkilökohtaiseen koskemattomuuteen), jossa taataan kaikille oikeus ruumiilliseen ja henkiseen koskemattomuuteen? Aikooko komissio esittää ehdotuksen, jossa vaaditaan ilmoittamaan matkustajille selkeällä tavalla tästä käytännöstä? Onko komissio varma siitä, että tämän käytännön tehokkuus antaa perusteet sen jatkamiselle, kun otetaan huomioon siitä mahdollisesti aiheutuvat terveysriskit? Loyola de Palacion komission puolesta antama vastaus (11. tammikuuta 2002) Komissio myöntää arvoisan parlamentin jäsenen esiin tuoman ongelman. Komissio kuitenkin katsoo, että luonteensa vuoksi desinfiointia ja/tai hyönteismyrkytystä harjoitetaan vain harvoin yhteisön alueella, koska niillä pyritään tuhoamaan tiettyjä hyönteisiä ja estämään epidemioiden leviämistä. Näin ollen komission mahdollisesti toteuttamilla toimenpiteillä olisi yhteisön alueen ulkopuolinen vaikutus, jota vastustettaisiin laajasti. Komissio onkin vakuuttunut, että asiassa on toimittava maailmanlaajuisesti eli Kansainvälisen siviili-ilmailujärjestön (ICAO) kautta. Sen määräysten mukaan sopimuspuolet sallivat ja hyväksyvät vain Maailman terveysjärjestön (WHO) suosittelemat menetelmät ja hyönteismyrkyt. Lisäksi sopimuspuolten on varmistettava, että niiden hyönteistorjuntamenettelyillä ei vahingoiteta matkustajien eikä miehistön terveyttä ja että niistä aiheutuu mahdollisimman vähän epämukavuutta. Komissio uskoo, että nämä toimenpiteet riittävät suojelemaan matkustajien terveyttä.